དཔེ་ཚོགས་འདི་ཉིད་འཚོལ་བསྡུ་དང་ཕྱོགས་བསྒྲིགས་ཀྱི་ལས་ཀ་སྤེལ་ནས་ལོ་ངོ་བཅུ་གྲངས་འདས་ཤིང་།མ་དཔེའི་ཁྲོད་དུ་སྔོན་བྱུང་གི་ལག་བྲིས་མ་དང་།གཏེར་སྒྲུང་།ཤིང་དཔར།ལྕགས་དཔར།ནང་ཁུལ་གྱི་ཡིག་ཚགས།ཉེ་རབས་དམངས་ཁྲོད་དུ་བསྡུ་སྒྲིག་བྱས་པའི་སྒྲུང་དཔེ།ད་དུང་ཉེ་བའི་ལོ་ངོ་དྲུག་ཅུ་ལྷག་གི་རིང་ལ་དཔེ་སྐྲུན་བྱས་པའི་སྒྲུང་དཔེ་བཅས་འདུས་ཡོད།སྒྲུང་དཔེ་འདི་དག་ནི་ཞིང་འབྲོག་ས་ཁུལ་དང་།བོད་ཀྱི་དགོན་སྡེ་སོགས་ནས་འཚོལ་བསྡུ་བྱས་པ་ཡིན་ལ།མི་རབས་ནས་མི་རབས་སུ་བརྒྱུད་པའི་སྒྲུང་པ་རྣམས་ཀྱིས་སྙན་མོ་ངག་གི་འགྱུར་ཁུག་དང་།དམངས་ཁྲོད་ཀྱི་གེ་སར་རིག་གནས་ལ་བརྩི་མཐོང་གནང་མཁན་རྣམས་ཀྱིས་དཀའ་སྤྱད་འབད་བརྩོན་ལ་བརྟེན་ནས་བྱུང་བ་ཡིན་ཞིང་།རྒྱལ་ཡོངས་ཀྱི་ས་གནས་སོ་སོའི་བསྡུ་སྒྲིག་པ་དང་།ཞིབ་འཇུག་པ།དཔེ་སྐྲུན་པ་བཅས་ཀྱིས་རྒྱུན་ཡུན་རིང་བའི་རྩོལ་བ་ལ་བརྟེན་ནས་བྱུང་བ་ཞིག་ཀྱང་ཡིན།